b'\n_START_ARTICLE_\nNikolaj Mozeti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v rojstnem kraju, kjer je za\xc4\x8del hoditi tudi v gimnazijo, ve\xc4\x8dino razredov pa je opravil v Beogradu, kjer je leta 1950 tudi maturiral. Na Univerzi v Ljubljani je \xc5\xa1tudiral arheologijo in 1955 diplomiral iz prazgodovinske arheologije. \xc5\xa0e isto leto se je kot kustos za arheologijo zaposlil v Muzeju za Tolminsko (od 1958 Gori\xc5\xa1ki muzej-Tolminska muzejska zbirka, od aprila 2000 pa ponovno Tolminski muzej). Muzejski delavec je ostal do leta 1959, nato je do 1963 pou\xc4\x8deval na u\xc4\x8ditelji\xc5\xa1\xc4\x8du v Tolminu, po letu 1963 pa na gimnaziji v Idriji._NEWLINE_Mozeti\xc4\x8d je bil prvi na severnem Primorskem zaposleni arheolog, iz\xc5\xa1olan v slovenski arheolo\xc5\xa1ki \xc5\xa1oli, svojo arheolo\xc5\xa1ko pot pa je za\xc4\x8del na Tolminskem, slove\xc4\x8dem po prazgodovinskih arheolo\xc5\xa1kih najdi\xc5\xa1\xc4\x8dih (Most na So\xc4\x8di, Kobarid, Idrija pri Ba\xc4\x8di), ki je s tiso\xc4\x8derimi najdbami obogatilo muzeje na Dunaju in Trstu. Arheolo\xc5\xa1ko delo v novonastalem tolminskem muzeju, ustanovljenem leta 1951, je moral zastaviti povsem na novo. Raziskave je usmeril na Most na So\xc4\x8di, da bi nadaljeval bogato raziskovalno tradicijo v tem evropsko pomembnem \xc5\xbeeleznodobnem sredi\xc5\xa1\xc4\x8du. Tu je na nekropoli izkopaval v letih 1957 in 1958 in odkril 14 grobov. Sondiral je tudi na prazgodovinskem grobi\xc5\xa1\xc4\x8du nad Dvorom v Bovcu (1957) in na staroslovanskem grobi\xc5\xa1\xc4\x8du v okolici pokopali\xc5\xa1ke cerkve sv. Urha v Tolminu (1956). V Tolminskem zborniku_NEWLINE_je leta 1956 objavil Kratek pregled arheolo\xc5\xa1kih najdb gornjega Poso\xc4\x8dja.'